
ANNIE CLAYDON

Et skjebnesvangert møte


Grunnet en elendig stedsans og et uimotståelig behov for å lese, tilbrakte Annie Claydon en stor del av sin barndom fortapt i bøker. En grad i engelsk litteratur samt en karriere i datavitenskap brakte henne ikke strake veien til drømmejobben – å skrive legeromaner for Harlequin – men det skader ikke å ta en spennende omvei.  Nå bor hun i London der det ofte kan være en fornøyelse å gå seg vill.

Grace Chapman hadde akkurat nok tid til å kjøpe kaffe fra en av kioskene på Paddington Station før hun skulle ta toget. Dette var kveldens første bølge av folk som hadde forlatt jobben litt tidligere for å slippe unna rushtiden og starte helgens planer litt tidligere. Mens hun hadde stått og studert avgangstavlen, hadde noen kjørt en koffert inn i den venstre ankelen hennes.

«Unnskyld.» Ordet svevde mot henne over kvinnens skulder.

«Det går …» Grace trakk på skuldrene. Det spilte tydeligvis ingen rolle for kvinnen om det gikk bra eller ei.

Kanskje hun virkelig var i ferd med å bli usynlig. Forsvunnet i en hærskare av omsorgspersoner som ikke hadde så mye tid til sosialt samvær, og som derfor ble utelatt når vennene la planer for helgen. Noen ganger føltes det som om hun falmet foran øynene deres.

Grace sukket og gned seg over ankelen. Det var dette hun hadde bestemt seg for å gjøre. Det hun hadde lyst til å gjøre. Nå hadde hun stått for lenge foran tavlen og sett på navnene på byer hun ikke skulle til, og hadde ikke lenger tid til å kjøpe kaffe

Hun ville ha rikelig med tid til å drikke noe og la tankene vandre når hun var på toget. Grace begynte å gå fremover, snirklet seg gjennom en strøm av mennesker som gikk i motsatt retning, og fant den rette vognen.

Toget var ikke altfor fullt denne uken, og i gruppen med fire seter satt det bare én mann på vindusplassen overfor Graces. Hun smilte kort til ham da hun satte seg ned etter å ha stuet bagen inn i bagasjehyllen, og fikk et raskt glimt av et par lyseblå øyne før hun så bort igjen.

Det var fristende å ta en ekstra, mye lengre kikk. Men dette var hennes tid. De neste fem timene ned til Cornwall var det ingen andre som trengte hennes oppmerksomhet, og Grace kunne være i fred med tankene sine. Hun fant frem en dagbok fra håndvesken og åpnet den, som et universelt signal om at hun ville være i fred.

«Side tjuesju.» Stemmen hadde et snev av humor som gjorde den umulig å ignorere. Mannens hånd lå på et oppslått blad foran ham, og da hun leste opp ned, innså hun at han leste det samme medisinske tidsskriftet som henne.

«Bra artikkel?

Han smilte, og hun kjente en plutselig følelse av noe hun hadde lagt bak seg for lenge siden.

«Den er interessant.»

«Takk. Jeg skal sjekke den.»

Mannen overfor henne nikket, tok opp sitt eksemplar av tidsskriftet og bladde gjennom sidene. Det virket som om det var alt han hadde tenkt å gjøre for å få i gang en samtale, og det passet Grace utmerket. Men …

Det var noe med ham. Noe i smilet som fikk henne til å ville prate. Det første hun hadde lagt merke til ved ham, de blå øynene, virket som om de glitret av humor. Det korte, blonde håret kunne ha gjort ham til en av surferne som tilbragte helgene sine i Cornwall på denne tiden av året, men det var noe ved kjevepartiet som tydet på målbevissthet snarere enn solskinn.

Han oppdaget at hun så på ham. Det var på tide å se bort igjen, men et annet og sterkere instinkt overtalte henne til å møte blikket hans.

«Jeg tenker … ortopedisk overlege?»

«Rett på første forsøk. Hva fikk deg til å tro det?»

«Du abonnerer på et ortopedisk tidsskrift …» Hun kastet på hodet mot tidsskriftet, som hadde et klistremerke med strekkode i hjørnet, det samme som hennes. «Og du har på deg dress.»

«Jeg kan være på vei til et sted som krever dress.» Han ertet henne nå, og Grace kjente det sitre langs ryggraden.

«På et tog som ankommer klokken ni om kvelden? Da kommer du for sent. Og dressen din er ikke nystrøket.» Grace så mot høyre albue og begynte å like denne leken veldig godt.

Han humret. «Greit nok, en heldagsdress og en ortopedisk journal. Jeg har vært i operasjonssalen i dag, noe du ikke kunne forventes å vite.»

Det hadde hun kanskje gjort dersom hun hadde våget å se på hendene hans før nå. Perfekt klippede negler og det myke utseendet som kom av hyppig fuktighetskrem. Den tørre hudflekken på siden av den ene fingeren, som utvilsomt var et resultat av skrubbing, satte prikken over i-en.

Han så granskende på henne, og Grace kjempet mot trangen til å gjemme seg bak dagboken.

«Ortopedi, naturligvis.» Han smilte mot journalen hun hadde foran seg. «Jeg ville sagt rehabilitering, på grunn av artikkelen du nettopp leste. Og skoene dine forteller meg at du er på beina mesteparten av dagen …» Han rynket pannen og vurderte tydeligvis alle alternativene i hodet.

«Jeg tar en vill gjetning og sier fysioterapeut.»

Det var et snev av noe vilt i smilet hans. Om bare hun hadde møtt ham i et annet liv …

Men det var dett livet Grace hadde. Dette øyeblikket og dette toget.

«Godt gjettet.»

«Og du er på vei hjem igjen. Skal du besøke noen? Du har et snev av Cornwall i dialekten din.»

Det var hun som hadde satt i gang denne leken, og hun kunne ikke akkurat klage på at han hadde plukket opp det restene av Cornwall som ti år i London enda ikke hadde klart å fjerne. Allikevel var det ikke noe hvem som helst la merke til, noe som betød at han mest sannsynlig også var fra Cornwall, selv om det ikke var noen antydning til det i språket hans.

«Jeg skal besøke bestemoren min. Hun begynner å bli litt skrøpelig nå og trenger noen som passer på henne, så søsteren min og søskenbarna mine tar seg av henne i ukedagene, og jeg besøker henne i helgene.»

Når hun sa det på den måten, virket timeplanen mindre belastende. Mer som helgeferier i stedet for det stadig tøffere arbeidet med å sørge for at bestemoren ble tatt godt vare på. Men det virket ikke som om han falt for det, for blikket myknet av et uttrykk som antydet at han forsto hvor krevende det var.

«Er du også fra Cornwall?» Hvis hun var heldig, ville han ta frem telefonen og vise henne bilder av kona og den nydelige familien som ventet på ham der. Det ville fikse fantasiene som hadde begynt å danne seg i hodet hennes, og så kunne de tilbringe resten av reisen med å prate hyggelig sammen. Eller være stille.

«Godt sett. Jeg trodde ikke at aksenten min dukket opp igjen før etter Exeter.»

Telefonen hans lå skjult på det lille bordet under tidsskriftet, og han tok den opp og så ut til å bla gjennom bildene for å finne favorittbildet sitt. Her kom det …

«Her er grunnen til at jeg er på toget.»

Han rakte henne telefonen, og Grace hevet øyenbrynene. Ikke noe solskinn eller glade smil, bare en steinbygning som så ut som en ombygd låve, omgitt av trær. Det stod biler og varebiler parkert utenfor, og det så ut som et forretningslokale.

«Hva er det?» Grace prøvde å lese skiltet på den ene siden av bygningen.

«Sveip til høyre.»

Betød ikke det at man var i ferd med å forelske seg? Grace klarte ikke å la være å sveipe til neste bilde.

«Å, så vakker!»

Han smilte. «Det er noen flere …»

Hun fikk lyst til å fortsette å se på bildet. Glassvasen, som var dekket av virvlende blå nyanser, ga inntrykk av at havet på en eller annen måte hadde steget opp og var i ferd med å danne en perfekt rund form. Grace sveipet tilbake til bildet av bygningen og forstørret det slik at hun kunne lese skiltet.

«Er du en kirurg som også jobber på en glassfabrikk?»

Han lo og nikket. «Det høres kanskje usannsynlig ut, men ja. Det er faktisk min fars glassverksted. Han døde for et år siden, og jeg gjør mitt beste for å holde det flytende.»

«Det var leit å høre. At faren din døde, mener jeg …»

«Takk. Se på hva vi gjør …»

Grace bladde gjennom bildene. Alt man kunne lage av glass var representert, og alt var gjennomsyret av en flytende bevegelse som fikk gjenstandene til å virke levende. Lys og farger, formet til noe man kunne røre ved.

«Disse er fantastiske.» Ordet var ikke beskrivende nok, men ansiktsuttrykket hennes hadde kanskje vært det, for han smilte fornøyd tilbake. «Har faren din laget disse?»

«Han etablerte stilen og samlet håndverkere som kunne gjøre den til virkelighet. Vi fører den tradisjonen videre. Alle verkene du ser der, er laget i løpet av det siste året.»

«De er nydelige. Jeg skjønner hvorfor du ønsker å holde det gående.»

Han nikket. «Vi har kunstnere som har jobbet der i tjue år. Faren min døde brått, og de trodde at det beste de kunne håpe på, var at jeg ville selge stedet til noen som kunne tenke seg å beholde noen av dem som ansatte. Jeg ville ha noe bedre enn det, både for dem og for faren min.»

«Så du har tatt over driften av stedet?» Det hørtes ut som en enorm oppgave. Å passe bestemoren i helgene virket brått som en ganske overkommelig jobb.

«For en stund. Vi jobber med å gjøre det til et sted som drives av de som jobber der, men det tar tid. Vi må utvikle ledelsesferdigheter og beslutningsprosesser hvis ikke alt skal falle fra hverandre så snart jeg forlater stedet.»

«Det høres veldig vanskelig ut.»

«Det meste som er verdt det, kommer med sin andel av vanskeligheter.» Han trakk på skuldrene. «Vil du ha noe å drikke fra buffévognen?»

Grace hadde lyst på kaffe, selv om det var fristende å bruke litt lenger tid på å se på fotografiene. Hun la fra seg telefonen og strakte seg etter vesken for å finne lommeboken, men han ristet på hodet og reiste seg.

«Bli her og hold et øye med tingene mine. Jeg går …»

*

Penn McIntyre hadde ikke kommet lenger enn til innholdsfortegnelsen over artiklene han hadde foran seg. Han hadde fått et par pasienter til å avlyse timene sine i ettermiddag og tatt et tidligere tog, noe som betød at han ville være nede i Cornwall før midnatt. Han var så desperat etter en god natts søvn.

Og så … Så hadde en engel dumpet bagen sin i hyllen over hodet hans. Han hadde fått et kort glimt av blonde krøller og grønne øyne, før de gode manerene fikk ham til å vende blikket bort.

Det var umulig å ikke legge merke til at hun leste det samme ortopeditidsskriftet som ham. Og siden denne utgaven hadde blitt sluppet i dag, hadde hun sannsynligvis ikke kommet til side 27 enda. Da han oppdaget at hun så på ham over sidene, tok han en sjanse …

Plutselig var han lysvåken, som om hennes blotte tilstedeværelse hadde gitt ham den gode nattesøvnen han så gjerne ville ha. Nok et mirakel. Og hun gjorde det enda bedre da hun smilte tilbake til ham og svarte.

Hun så også sliten ut. Ikke en sånn typisk fredagstrøtthet, men den typen tretthet som vokser over flere måneder. Penn regnet med at helgene borte var mer slitsomme enn hun ga uttrykk for. Han hadde ikke selv opplevd hvordan det var å ta seg av en eldre slektning, men han var klar over hva det kunne innebære.

I kaffekøen innså han at han ikke engang visste hva hun het. Det hadde virket unødvendig, for det var en intimitet mellom dem som man bare får når man snakker med en fremmed. Hun måtte vite hvordan det føles å ta seg av en pasient og høre vedkommende betro sine mest private bekymringer til en. Å gi en liten del av seg selv, trøste og så ta et smilende farvel når konsultasjonen var over. Kunne de ikke ta med seg litt av den trøsten selv, før de nådde Cornwall og gikk hver til sitt?

Han plukket opp et par pakker smørbrød før han bestilte kaffe. Penn våget ikke å se på henne før han nådde seteraden deres. Og da han gjorde det, ble han på nytt grepet av varmen i smilet hennes.

Hun dro plastlokket av en av koppene og sukket fornøyd. «Sjokoladestrøssel. Jeg glemte å be om det, takk …»

Penn nikket og åpnet posen han hadde tatt med.

«Smørbrød?»

Hun nølte, tydeligvis like sulten som ham. «Jeg har ikke spist … Hvilken er din?»

«Enten det ene eller det andre. Velg selv.»

Hun valgte skinke og ost og stakk hånden ned i vesken på setet ved siden av seg for å finne frem lommeboken. Penn ristet på hodet, men hun ignorerte ham, kastet et blikk på prislappen på smørbrødpakken og skjøv en tipundseddel over bordet mot ham. Penn fant noen småpenger i lommen, og da han la myntene i hånden hennes, sendte hun ham et bebreidende blikk, åpenbart klar over at han hadde gitt henne for mye.

«Jeg vet ikke hva du heter.» Hun stilte det åpenbare spørsmålet, og Penn kjente hjertet synke da litt av hverdagen trengte seg på.

«Penn.» Kanskje bare fornavn ville være svar nok for henne.

«En forkortelse for …» Hun sendte ham et spørrende blikk da han holdt opp hånden.

De fleste han møtte, antok ikke at Penn var en forkortelse for Penrose, selv om det ikke fantes så mange sannsynlige alternativer. Men det gamle navnet fra Cornwall ville være mer opplagt for noen som var derfra.

«Ja. Det er et familienavn.»

«Og barn kan være grusomme?»

«Ja, jeg har hørt alle kreative alternativer som finnes.»

«Jeg synes det er et flott navn. Penn er enda bedre». Hun smilte og strakte ut hånden. «Hei, Penn. Jeg heter Grace.»

*

Det virket som om toget kjørte dobbelt så fort som det pleide. En kopp kaffe og et smørbrød senere, var London et fjernt minne der de suste gjennom landskapet og bare stoppet på de største stasjonene.

Mye hadde skjedd i løpet av de siste timene. Penn var en sjelden skapning. En som lyttet oppmerksomt og ettertenksomt, men som ikke var redd for å si hva han mente eller inkludere sine egne erfaringer. De hadde snakket om oppveksten i Cornwall. Han var enebarn med skilte foreldre som stort sett hadde holdt seg på god fot med hverandre, og oppveksten var delt mellom å løpe barbeint på stranden mens han var hos faren, og å gå med sko i morens selskap.

«Hun er kunstinteressert og har en svært innholdsrik sosial kalender. Og en manglende evne til å sitte stille over lengre tid …» Han smilte.

Grace tillot seg å gå tilbake til barndommen litt mer detaljert enn vanlig. Historien om den billedskjønne landsbyen ble litt mer virkelighetsnær, med virkelige mennesker og situasjoner som ikke alltid var like perfekte.

«Moren min har ME, og i perioder var hun ikke frisk, og bare det å komme seg opp av sengen var en umulig oppgave for henne. Jeg var eldst og lærte å lage mat, handle og passe på lillebroren og lillesøsteren min.»

Penn nikket. «Du var det hjelpsomme barnet i familien?»

Grace hadde ikke tenkt på det på den måten før, men han hadde rett. Hun hadde vært stolt av måten hun hadde hjulpet moren på, og hadde følt seg veldig voksen da hun gikk ned til butikken i landsbyen etter skolen.

«Bestemor gjorde også mye, og pappa tok over når han kom hjem fra jobb. Og folkene i landsbyen pleide å holde øye med oss. Alle visste at det hendte at mamma ikke hadde det bra.»

«Men du dro til London for å studere?»

«Ja, broren og søsteren min var eldre og kunne klare seg selv da. Jeg vurderte å bli hjemme, men jeg fikk et tilbud fra et bra universitet i London, og moren og faren min oppmuntret meg til å spre vingene mine litt. Men det var bestemoren min som til slutt overtalte meg.»

«Hun høres ut som en viktig person i livet ditt.»

«Det var alltid bestemor som var den som hadde tid til meg. Da jeg var liten, tok hun meg med på utflukter hver lørdag ettermiddag.»

«Og hun ga gode råd?»

«Utmerkede råd. Hun sa at jeg kunne forelske meg i London eller ikke. Og at det ikke spilte noen rolle. Hvis jeg med hånden på hjertet kunne si at jeg aldri ville angre på å ikke dra, burde jeg bli hjemme.»

Penn humret. «Så selvfølgelig takket du ja til plassen.»

Grace trakk på skuldrene. «Hva annet skulle jeg gjøre? Jeg hadde sett for meg at London var en by med mye lys og interessante steder, men i begynnelsen hadde jeg det elendig. Jeg bodde i en liten, bråkete studentbolig og kjente ingen. Men i løpet av det andre semesteret oppdaget jeg at jeg virkelig begynte å trives.»

«Det er noe med anonymiteten, er det ikke? Det å kunne føle seg hjemme blant fremmede.»

«Liker du det?» Grace lurte på hvorfor han ønsket å være anonym, når alt hun egentlig hadde ønsket var å bli sett og akseptert for den hun var.

Han viftet med hånden. «Jeg bruker vel bare litt for mye tid på å prøve å være synlig for øyeblikket. Jeg tar over glassverket, snakker med alle for å finne en vei videre …»

Det føltes som sannheten, men ikke hele sannheten. Grace lot det ligge. De var praktisk talt fremmede, bare bundet sammen av at de satt overfor hverandre på toget.

«Du er en kirurg som ikke liker å snakke med folk?»

Han lo. «Nei, jeg snakker så mye jeg kan med pasientene mine. Men det er jeg mye mer komfortabel med. Medisin var det jeg alltid ønsket å drive med.»

«Jeg er trives også med det jeg gjør. Det er aldri to dager som er helt like, og hver pasient er også forskjellig.»

«Du må være dyktig i jobben din.»

Det var et fint kompliment, og Penn så ut til å mene det også. Han spurte om jobben hennes, og Grace fortalte om klinikken i Camden Town, der hun jobbet med mennesker som hadde fått skader og sykdommer, alt fra ømme muskler til trafikkulykker og slag. Han lyttet oppmerksomt og stilte oppfølgingsspørsmål.

Da Grace spurte om jobben hans, fortalte han at han jobbet tre dager i uken på et privatsykehus i London sentrum og to dager i uken på sykehuset der han var hadde utdannet seg til å bli kirurg.

«Det er en god balanse.» Han måtte ha lagt merke til at hun hevet øyenbrynene. «Jeg lærer mye av begge deler.»

Han var dyktig, så bra ut, og han hadde en slags tiltrekningskraft som gjorde det lett å snakke med ham. Hvorfor satte en som ham pris på å være usynlig.

«Jeg var i et forhold, men det tok slutt for et år siden. Partneren min sa at han var fornøyd med at jeg dro ned til Cornwall i helgene, men det viste seg å være vanskeligere enn vi trodde.»

Det var den forenklede versjonen. Jeremys betingelse var at hvis hun var borte i helgene, skulle hun bruke hver eneste stund i ukene på ham.

«Det var leit å høre. Det må ha vært vanskelig.»

«Jeg skulle bare ønske jeg hadde visst hvor vi stod helt fra begynnelsen av. Da hadde det ikke føltes så krevende.»

Han nikket. «Jeg skjønner hva du mener.»

«Hva med en kopp kaffe til?»

Han lo, og skjønte tydelig at hun var ute etter å lette på stemningen.

«Vi har tid til en kopp til før vi kommer til Newquay.» Hun reiste seg og tok opp lommeboken fra vesken.

*

Hvis du bare hadde ett minutt til, hva ville du sagt?

Det virket som om de suste mot Newquay med lysets hastighet. I dette tempoet ville det ene minuttet ha passert i stillhet, mens Grace fortsatt funderte på hva som var passende å si.

Men så tok Penn saken i egne hender. Da toget sakket farten før det kjørte inn på stasjonen, samlet han sammen eiendelene sine og snudde seg for å ta reservasjonskortet ned fra seteryggen. Han kastet et raskt blikk på det før han stakk det ned i jakkelommen.

«Tar du dette toget hver fredag?»

Grace nikket og kjente hjertet dunke i brystet.

«Det gjør jeg også. Jeg bestiller denne plassen igjen neste uke.»

Før hun rakk å si noe, hadde han gått mot køen som allerede var i ferd med å danne seg. Dørene gikk opp, og Grace så ham stige ned fra toget og gå sin vei.

Ingen avskjed på perrongen, altså.

Grace strakte seg etter reservasjonskortet på baksiden av sitt eget sete og stuet det forsiktig ned i vesken.

Kanskje Penn ikke hadde vært tydelig nok. Eller kanskje han hadde vært for pågående og burde overlatt ting til skjebnen. Samme det. Han pleide egentlig å ta et senere tog til Cornwall på fredager, men han hadde bedt sekretæren om å ordne kalenderen slik at han kunne rekke det toget som Grace skulle ta. Det eneste han kunne gjøre nå, var å lure på om hun ville følge forslaget hans og reservere setet overfor hans.

Han hadde brukt litt tid på å fundere på om det egentlig var så lurt, for det begynte å føles som en date. Det var tross alt ingen med vettet i behold som ba noen om å tilbringe fem timer på et tog sammen med dem for så å gå hver til sitt. Og aller minst Penn McIntyre, den tjueandre lorden av Trejowan.

Men togturen hadde vært som et friskt pust. Full av emosjonell ærlighet og uten tyngden fra de foregående tjueen generasjonene av familien, som hadde lagt et uutholdelig press på så mange av forholdene hans. Han hadde også unnlatt å nevne slottet …

Uansett hvor hardt han jobbet, var det alltid noe som tydet på at alt han oppnådde, var et resultat av privilegier. Og som om ikke det hadde vært nok til å knuse hjertet hans, hadde den eneste kvinnen han hadde elsket nok til å ville gifte seg med, insistert på at Penn McIntyre, som tjente til livets opphold som kirurg, ikke var nok for henne, og at mannen hun virkelig ville ha, var lord Trejowan.

Detaljene han hadde valgt å utelate fra samtalene med Grace, var viktige, for de handlet om de ubrytelige båndene som gjennomsyret livet hans. Og uansett hvor mye han sa til seg selv at det ikke dreide seg om å lure henne, at det bare ikke hadde vært naturlig å nevne det, visste han at det ikke var sant.

Han skyndte seg gjennom Paddington Station og lurte på om Grace ville være der. Da han gikk om bord i toget og fikk et glimt av de blonde krøllene, hoppet hjertet over et slag.

Ro deg ned. For hundrede gang sjekket han at den lille pakken fortsatt lå i laptopvesken.

«Hei. Så du rakk det?» Hun smilte til ham mens han la weekendbagen i bagasjehyllen.

«Det gjorde du også …» Han smilte tilbake og satte seg ned. Grace dyttet en av pappkoppene mot ham.

«Siden vi ikke var villige til å ofre kaffen i forrige uke …»

Penn lente seg tilbake i setet mens han nikket takknemlig og tok en slurk. Øynene hennes virket grønnere og vakrere enn han husket dem.

«Jeg har noe til deg.» Han tok pakken opp av vesken og skjøv den over bordet.

Det var noe med måten hånden hennes rykket tilbake på, som om hun var skeptisk til å ta imot noe fra ham, som gjorde Penn glad for at han hadde bestemt seg for å droppe innpakningspapir og eske. Han husket hvordan hun hadde nektet ham å kjøpe et smørbrød til henne i forrige uke, og hadde derfor nøyd seg med bobleplast, fordi han tenkte at det ga inntrykk av å være et innfall snarere enn noe han hadde valgt med omhu.

«Hva er det?»

«Du kan alltids åpne den og finne ut av det. Det er bare noe jeg plukket opp på glassverket.»

Den avslappede måten han trakk på skuldrene på, fikk tydeligvis Grace til å føle seg litt bedre. Hun dro av teipen.

«Å, så vakker den er!» Den lille blå glassdelfinen skinte i hånden hennes mens hun så granskende på den. «Den ser akkurat ut som en ekte delfin også …»

Graces skinnende blikk hadde sett hele poenget med verket med en gang.

«Phil, glassblåseren som har laget den, er en ivrig delfinobservatør. Han er stolt av å være nøyaktig, så han blir nok glad for å høre det.»

Hun holdt delfinen opp mot lyset og blå stråler spredte seg i ansiktet hennes. Penn kjempet mot trangen til å berøre huden hennes, for han visste at han måtte stå imot for å ikke ødelegge alt.

«Er det sånn dere gjør det? At de ansatte lager det de har lyst til?»

«Ikke helt. Vi har en signaturstil, og noen ting selger bedre enn andre. Men innenfor de rammene kan hver enkelt glassblåser gjøre det den ønsker. Phil liker delfiner. Phoebe, derimot, lager orkidéer. Hun sier at det er en god unnskyldning til å fylle huset med ekte orkideer, men det ville hun nok gjort uansett.»

«Og det var slik det fungerte da faren din hadde ansvaret?»

Penn ristet på hodet. «Nei, faren min var også glassblåser, så han designet og laget alt, og de andre glassprodusentene fulgte bare mønstrene hans. Vi bestemte oss for at vi måtte endre på det, og at hver enkelt som jobbet på glassverket skulle oppmuntres til å utvikle sine egne verk, ved siden av de som faren min designet.»

«Når du sier vi …?»

«Det er ikke et annet ord for jeg. Vi har et personalmøte hver måned der vi snakker om hvordan alle ønsker å gå videre. Vi diskuterer alt og tar beslutninger sammen.» Penn hadde tatt utgangspunkt i sine egne erfaringer. Alle medlemmene i de medisinske teamene han jobbet med, var verdifulle og fortjente å bli hørt.

«Uansett hva du gjør, så fungerer det. Den er nydelig.»

«Takk skal du ha. Jeg skal si til Phil at du likte den.»

Han lente seg tilbake i stolen, fornøyd med Graces glede over gaven som var forkledd som alt annet enn en gave. Og akkurat da han hadde senket forsvarsverkene, stilte hun det uskyldige spørsmålet han hadde fryktet.

«Det må ha vært helt vidunderlig å vokse opp med alt dette rundt seg. Bodde familien din på glassverket da du var barn?»

«Nei, faren min flyttet til glassverket da ekteskapet mellom foreldrene mine gikk i oppløsning. Det ligger en hytte bak låven.»

«Og moren din bodde i nærheten?»

«Litt lenger nedover kysten Det var ganske avsidesliggende. Det var en av grunnene til at hun flyttet til London.»

Svarene hans hadde den effekten han ønsket. Det var ingen direkte løgner i det han sa, men han utelot samtidig ordene lord og slott. Og Grace festet seg ved London-delen og kommenterte at det måtte være fint å ha moren i samme by.

«Ja, det er det.» Penn begynte å slappe av igjen. Krisen var avverget. «Så hva har du drevet med denne uken …?»

*

Grace hadde gledet seg hele uken til å møte Penn på toget.

Hun var litt flau over at hun ikke hadde noe annet å gi ham enn en kopp kaffe i gjengjeld for den vakre glassdelfinen.

Det føltes som et sjansespill. Hun hadde endt opp med å gi all tiden hun hadde til Jeremy, og han hadde likevel regnet på det og funnet ut at det ikke var nok.

Men Penn virket så annerledes. Fortellingen hans om en kreativ uenighet på glassverket fikk henne til å smile da hun så en av vaktene komme nedover midtgangen og snakke lavmælt til passasjerene. Hun oppfattet ordet doktor og la hånden på Penns arm, men trakk den raskt til seg da hun innså hva hun hadde gjort. Det var første gang de hadde rørt ved hverandre med vilje.

Han snudde seg, og Grace hørte ordene igjen.

«Er det en lege …?»

Penn løftet armen og vinket til vakten, som skyndte seg mot dem.

«Jeg er ortopedisk kirurg, og vennen min er fysioterapeut. Kan vi hjelpe?»

«Takk skal du ha.» Kvinnen prøvde tydeligvis å ikke skremme noen, men så takknemlig på Penn. «Noen har falt og slått seg. Vi er takknemlige om dere kan hjelpe oss.»

Penn var allerede ute av setet, og vakten pekte tilbake i den retningen hun nettopp hadde kommet fra. «De er tre vogner lenger ned. Du kan ikke unngå å legge merke til dem. Jeg kan bære tingene dine ned dit.»

Grace viste raskt vakten hvilke av bagene i bagasjehyllen som var deres. «Takk skal du ha. Ikke la den gå i stykker, er du snill …» Hun pekte på glassdelfinen som fortsatt lå uinnpakket på bordet, smilte til vakten og skyndte seg etter Penn.

De andre passasjerene flyttet seg for dem der de gikk. Kanskje var det det faktum at de allerede visste at det var en medisinsk nødsituasjon på toget. Kanskje var det Penns avmålte, men målbevisste fremtoning. Grace fikk frem noen takksigelser mens de raste forbi.

I enden av den tredje vognen lå det en person i midtgangen, en vakt knelte ved siden av ham og en annen holdt øye med vognen. Folk hadde blitt fjernet fra setene rundt dem, og de som satt lenger frem, strakte hals for å se hva som foregikk. Penn stakk hånden i lommen og viste frem legitimasjonen sin.

«Mr. McIntyre. Takk for at du kom. Denne mannen snublet og falt på vei tilbake fra restaurantvognen, og har slått hodet. Han har vært bevisstløs i noen minutter, og vi har lagt ham i stabilt sideleie. Det medisinske utstyret om bord er der …» Han pekte på en bag som stod i et av setene.

Perfekt. Noen som visste hva de skulle gjøre og kunne formidle de relevante detaljene. Og deretter flytte seg. Penn satte seg på kne. Mannen var ung, omtrent på Graces alder, og lå på siden med en liten pute under hodet.

«Hvor lenge har han vært bevisstløs?»

«Jeg … vet ikke.» Vakten så seg rundt.

«Fem minutter.» Et kvinneansikt dukket opp bak en av nakkestøttene. «Jeg har tatt tiden.»

Godt tenkt. Grace var ikke sikker på om hun ville huske å se på klokka neste gang hun så noen falle i bakken, men det var nøyaktig den informasjonen Penn trengte.

«Flott, takk.» Penn rettet oppmerksomhet mot mannen på gulvet, som nå så ut til å komme til seg selv. «Er det noen som vet hva han heter?»

Det ble stille, og Grace bøyde seg ned og passet på at hun ikke kom borti Penns arm mens hun lette gjennom innerlommen på mannens jakke. Hun fant lommeboken og tok ut førerkortet hans.

«Thomas Stanford.»

«Takk skal du ha.» Et kort glimt av Penns smilende blå øyne, før han snudde hodet og forsiktig forsøkte å vekke mannen. «Thomas … Thomas …»

Ingen reaksjon. Det så ikke lovende ut. Grace ga lommeboken til vakten, og Penn så opp på henne igjen.

«Prøv du, er du snill.»

«Thomas … Tom, åpne øynene dine.»

Mannens øyne åpnet seg, og Grace bøyde seg litt lenger frem. «Sånn ja. Se på meg.»

Det virket som om han klarte å fokusere på ansiktet hennes, og Grace smilte. «Er det Tom eller Thomas?»

«Tom …»

«Hei, Tom. Jeg heter Grace. Vennen min er lege, og du er i trygge hender.»

Der var det ordet igjen. Penn hadde brukt det først, men hun syntes hun kunne se ham smile da hun gjentok det.

Tom kom sakte, men sikkert, tilbake til dem. Penn var opptatt med å måle pulsen hans og se etter tegn på hodeskader. Så ba han en av vaktene om å finne noe de kunne bruke som provisorisk ispose, og hente et teppe hvis de hadde et. Mens Tom så på ham, begynte Penn å sjekke for hjernerystelse, først med én finger, så med tre.

«Beinet mitt …» Etter hvert som Tom ble mer og mer bevisst, begynte han å vri på seg, tydelig i smerte.

«Grace?»

Hun nikket og undersøkte Toms ben grundig. Da hun kom til kneet, skrek han og begynte å vri på seg.

«Jeg tror det er høyre kneet. Jeg vet ikke helt, men det kan ha gått ut av ledd da han falt. Det ser ut til å ha gått tilbake på plass av seg selv, men kneskålen er litt skjev.»

«Ok, takk.» Penn henvendte seg til vakten igjen. «Hvor lenge er det til toget kan stoppe?»

«Om tjue minutter. Vi tar en uplanlagt stopp på neste stasjon. Vi har ringt i forveien, og nødetatene sier at en ambulanse vil vente på oss der.»

Penn nikket. De var på vei gjennom åpent landskap, og det ville ikke være noen vits i å stoppe toget her, for det ville være vanskelig for en ambulanse å komme frem. Den raskeste måten å få Tom på sykehus på, var å fortsette til de nådde neste by.

Penn var rolig og forsiktig mens han sjekket om det fantes tegn på en underliggende sykdom som kunne ha forårsaket fallet, uten å skremme Tom unødig.

Han snudde seg mot henne og snakket lavt. «Jeg fortsetter å følge med på Tom, og du ser hva du kan gjøre for å gjøre beinet hans mer komfortabelt før vi må flytte ham. Høres det greit ut?»

De visste begge at Tom sannsynligvis hadde fått hjernerystelse, og at det var viktig å holde ham i ro.

«Ja.» Hun smilte til ham, og Penn nikket før han snudde seg tilbake for å snakke med pasienten deres.

Grace sorterte de ulike formene og størrelsene på bandasjene i førstehjelpsvesken og sendte en av vaktene ut for å hente aviser som kunne rulles sammen. Tom skrek mens hun bandasjerte beinet hans, men Penn hjalp ham med å puste gjennom smertene, slik at hun kunne gjøre det hun måtte gjøre så raskt som mulig.

Toget begynte å sakke farten da de nærmet seg stasjonen. Det ble ropt ut meldinger som minnet folk om at dette var en ikke-planlagt stopp, og de ble bedt om å gi plass til ambulansepersonalet. Da Grace så opp, så hun det blinke gult og grønt på den tomme perrongen. Penn snudde seg og smilte lettet til henne.

Penn McIntyre. Hun hadde knapt registrert det da vakten hadde sett på legitimasjonen hans og sagt navnet hans høyt. Vennen hennes. Da ambulansepersonalet gikk om bord i toget og Grace trådte tilbake for å slippe dem gjennom, slo det henne.

Penn hjalp ambulansepersonalet på plass og deretter ble den vanskelige prosessen med å manøvrere Tom over på en båre og ut av toget satt i gang.

Grace så bagene deres på et av setene i nærheten og plukket dem opp, klar til å følge etter mens Penn hjalp ambulansepersonalet.

«Har du ikke folk som venter på deg i den andre enden? Du kan jo bli på toget.»

Tom trengte henne ikke nå, og det var folk som var avhengige av henne som ventet i Cornwall. Men kusinen ble alltid hos bestemoren til Grace kom, og … Hun kom ikke til å ha noe imot å vente.

«Sparker du meg fra teamet?» spurte hun smilende og så Penn glise tilbake.

«Aldri …»

